Κοιλάδα Αργολίδας

Η Κοιλάδα είναι παραθαλάσσιος οικισμός της Αργολίδας στην Πελοπόννησο.

 Γενικά στοιχεία 
Η Κοιλάδα βρίσκεται στην Ερμιονίδα, 3 χιλιόμετρα δυτικά του Κρανιδίου και αποτελεί ουσιαστικά το επίνειο του Κρανιδίου. Το λιμάνι της συνέδεε μέχρι την δεκαετία του 50 περίπου, την Ερμιονίδα με το Ναύπλιο μέχρι να δημιουργηθεί ο οδικός άξονας Επιδαύρου - Κρανιδίου.

Η Κοιλάδα διαθέτει αρκετές παραλίες κοντά στον οικισμό και κατά την καλοκαιρινή περίοδο δέχεται αρκετούς επισκέπτες. Περισσότερο γνωστή όμως, είναι για το σπήλαιο Φράγχθι το οποίο βρίσκεται ακριβώς απέναντι από το λιμάνι της. Στο σπήλαιο βρέθηκαν ορισμένα από τα σημαντικότερα προϊστορικά ευρήματα στον ελλαδικό χώρο. Κοντά στην Κοιλάδα βρίσκεται το νησί Κορωνίδα που ανήκε στην εφοπλιστική οικογένεια των Λιβανών. Η Κοιλάδα ανήκει στον δήμο Ερμιονίδας και ο πληθυσμός της σύμφωνα με την απογραφή του 2021 είναι 1.004 κάτοικοι. Ο κεντρικός ναός του χωριού είναι αφιερωμένος στον Ευαγγελισμό της Θεοτόκου.

Στην κοινότητα της Κοιλάδας (σχέδιο Καλλικράτης) που είναι μια από τις πέντε κοινότητες της Δημοτικής Ενότητας Κρανιδίου ανήκουν επίσης οι παραθεριστικοί μικροί οικισμοί Δορούφι και Κάμπος καθώς και η νησίδα Κορωνίδα.

Με βάση ιστορικών γνώσεων το παραθαλάσσιο χωριό της Κοιλάδας, ονομαζόταν Μάσιτας κατά την αρχαιότητα. Στην Κοιλάδα γεννήθηκε ο πολιτικός Γιώργος ΤούσσαςΜαργαρίτα Τόγια (επιμ.), Έλληνες βουλευτές και ευρωβουλευτές, Βουλή των Ελλήνων, Αθήνα, Αύγουστος 2009, σελ. 180..

 Τοπικές Εκδηλώσεις 
Η  Γιορτή του Ψαρά στη Κοιλάδα έχει εξελιχθεί σε έναν από τους σημαντικότερους θεσμούς. Είναι μια ετήσια εκδήλωση που λαμβάνει χώρα στα μέσα Αυγούστου, οργανωμένη από τοπικούς συλλόγους και την Δημοτική Κοινότητα Κοιλάδας του Δήμου Ερμιονίδας. Η γιορτή προσφέρει φρέσκα ψάρια και θαλασσινά, ζωντανή μουσική, παραδοσιακούς χορούς και πυροτεχνήματα, με στόχο την ανάδειξη της περιοχής προσελκύοντας χιλιάδες επισκέπτες.

 Πληθυσμιακά στοιχεία 
Η Κοιλάδα έχει καταγράψει θετική αύξηση πληθυσμού σε κάθε απογραφή από το 1879 εκτός από δύο (το 1920 και το 1991). Τα τελευταία χρόνια του 19ου αιώνα ο πληθυσμός αυξήθηκε με πολύ μεγάλο ρυθμό ενώ και το 1940 υπήρξε σημαντική αύξηση. Τα τελευταία χρόνια ο πληθυσμός έχει αυξηθεί με πιο ήπιους ρυθμούς. 

 Φωτοθήκη 

 Παραπομπές 

 Εξωτερικοί σύνδεσμοι 


Κατηγορία:Χωριά της περιφερειακής ενότητας Αργολίδας
Κατηγορία:Δήμος Ερμιονίδας